“Mashinasozlik va elektrotexnika maxsus sanoat xabi” maxsus sanoat zonasi chegarasini belgilash va tashqi muhandislik-kommunikatsiya infratuzilmasi bilan ta’minlash chora-tadbirlari to‘g‘risida

O‘zbekiston Respublikasi Prezidentining “Mashinasozlik va elektrotexnika maxsus sanoat xabi” maxsus sanoat zonasini tashkil etish chora tadbirlari to‘g‘risida” 2021-yil 27-maydagi PQ-5128-son qaroriga muvofiq “Mashinasozlik va elektrotexnika maxsus sanoat xabi” maxsus sanoat zonasi chegarasini belgilash va tashqi muhandislik-kommunikatsiya infratuzilmasi bilan ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Mashinasozlik va elektrotexnika maxsus sanoat xabi” maxsus sanoat zonasini tashkil etish chora tadbirlari to‘g‘risida” 2021-yil 27-maydagi PQ-5128-son qaroriga muvofiq Andijon viloyati, Andijon tumanida “Mashinasozlik va elektrotexnika maxsus sanoat xabi” maxsus sanoat zonasi hamda Andijon viloyati hokimligi muassisligida “Andijon sanoat xabi” MChJ tashkil etilganligi ma’lumot uchun qabul qilinsin.
 2. “Mashinasozlik va elektrotexnika maxsus sanoat xabi” (keyingi o‘rinlarda — Sanoat xabi) maxsus sanoat zonasini boshqarish “Andijon sanoat xabi” MChJga yuklansin.
 3. Quyidagilar:
 “Mashinasozlik va elektrotexnika sanoat xabi” maxsus sanoat zonasi chegarasining tavsifi 1-ilovaga muvofiq;
 “Mashinasozlik va elektrotexnika maxsus sanoat xabi” maxsus sanoat zonasini tashqi muhandislik-kommunikatsiya infratuzilmasi bilan ta’minlashning manzilli dasturi 2-ilovaga muvofiq tasdiqlansin.
 4. Belgilansinki:
 a) tabiiy gaz va aloqa tarmoqlarini qurish ishlari uchun talab etiladigan mablag‘lar “O‘ztransgaz” AJ, “Hududgazta’minot” AJ va “O‘zbektelekom” AKning o‘z mablag‘lari hisobidan;
 Sanoat xabi maxsus sanoat zonasini tashqi muhandislik-kommunikatsiya infratuzilmasi bilan ta’minlash uchun joriy yilda talab etiladigan mablag‘lar O‘zbekiston Respublikasi Prezidentining “Maxsus iqtisodiy va kichik sanoat zonalari muhandislik-kommunikatsiya infratuzilmasini yanada rivojlantirish chora-tadbirlari to‘g‘risida” 2021-yil 30-apreldagi PQ-5101-son qarori bilan to‘g‘ridan to‘g‘ri xorijiy va mahalliy investitsiyalar ishtirokidagi ishlab chiqarish loyihalarini infratuzilma bilan ta’minlash xarajatlarining bir qismini qoplash uchun ajratilgan mablag‘lar hisobidan yo‘naltiriladi;
 b) elektr qurilmalari va tarmoqlarini qurish ishlariga “Hududiy elektr tarmoqlari” AJning Andijon hududiy filiali tomonidan tegishli litsenziyaga (ruxsatnomaga) ega tizim tashkilotlari jalb qilinadi.
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va Andijon viloyati hokimi Sh.Q. Abdurahmonov zimmasiga yuklansin.
 Chegara chizig‘ining boshlang‘ich 1-nuqtasidan (40°42'59.20''S, 72°18'11.16''V) chap tomoni Andijon-Asaka yo‘nalishidagi katta avtomobil yo‘li, o‘ng tomonida “logistika markazi” uchun ajratilgan yer maydonida joylashgan. 
 1-nuqtadan (40°42'59.20''S, 72°18'11.16''V) chegara chizig‘i Andijon-Asaka yo‘nalishidagi avtomobil yo‘li yo‘nalishida 2320 metr masofada 2-nuqtasiga qadar cho‘zilgan. 
 2-nuqtadan (40°41'51.63''S, 72°17'17.31''V) chegara chizig‘i fermer xo‘jaligi yerlari va “Axtachi sanoat” kichik sanoat xonasi hududidan 3800 metr masofada 3-nuqtasiga qadar cho‘zilgan. 
 3-nuqtadan (40°42'39.71''S, 72°17'18.76''V) chegara chizig‘i 1200 metr masofada “Axtachi sanoat” kichik sanoat zonasi hududi va temir yo‘li 4-nuqtasiga qadar cho‘zilgan. 
 4-nuqtadan (40°43'10.73''S, 72°17'41.33''V) chegara chizig‘i 763 metr masofada “logistika markazi” uchun ajratilgan yer maydoniga qadar qizil chiziq bilan belgilangan 1-nuqtasiga qadar cho‘zilgan.